Høringssvar til budget 2025

Vi anerkender at de forskellige chefområder, har skullet komme med forslag til omstillingskataloget for budget 2025 og frem. Forslag der rummer det udmeldte krav om at finde forslag for 30 millioner, hvoraf ca. det halve forventes udmøntet.

Det er dog med stor bekymring af vi nu endnu engang kigger ind i besparelse på børneområdet. Syddjurs Kommunes Dagtilbudsområde har på landsplan et af de laveste udgiftsniveauer pr. barn. Til trods for dette ligger vi rigtig højt i kvalitetsmålinger, hvilket skyldes en god målrettet indsats for at lykkedes med at sikre kvalitet og udvikling for alle børn. Denne sikring kommer også af, at vi indenfor Børn og Læring i Syddjurs Kommune, oplever en høj grad af lydhørhed og inddragelse i beslutninger på området. Dette gælder både på forvaltningsplan og desuden også i FBL-udvalget, som både skærmer, er nysgerrige og lydhøre på dagtilbudsområdet.

Dagtilbudsområdet har altid overholdt den økonomiske ramme, som er udstukket. Yderligere reduktion på budgettet til dagtilbudsområdet vil presse vores muligheder for at leve op til både Syddjurs Kommunes Familie-, børne-, og læringspolitik, Dagtilbudsloven og den økonomiske ramme.

Vi oplever allerede de seneste års besparelser på følgende områder har betydning for kvaliteten i Dagtilbud.

* Team ejendomme. Vi betaler ind til at Team Ejendomme varetager vedligeholdelse af legepladser. Trods dette er der ikke i budgettet sat midler af til, at denne opgave reelt kan løses. Det betyder bl.a., at når legeredskaber nedslides, bliver disse ikke erstattet. Det er bekymrende at udemiljøet forringes, samtidig med at vi ved, at et aktivt og differentieret udeliv har stor betydning for børns udvikling, trivsel, læring og dannelse.
* Rengøring. Der er som besparelse indført synlig rengøring. Det betyder at der i en del institutioner aldrig er helt rent, hvilket igen har betydning for trivsel og muligvis sygefravær. Hertil kommer at læringsrum skal indrettes og flyttes efter rengøringsrutinerne.

Der lægges i Omstillingskataloget 2025 op til besparelser der i høj grad vil påvirke kvaliteten i Dagtilbud. Vi har sammen med jer, en fælles bekymring på denne negative påvirkning. Hermed vores nedslag.

* Lavere tilskud til studerende. Studerende kan bidrage til faglig udvikling, idet de kommer ud med nyeste viden på området. Yderligere besparelse vil begrænse vores mulighed for at tage studerende ind. Det stiller os også ringere i forhold til rekruttering af nye pædagoger.
* Reduktion af indkøb i daginstitutioner. I et i forvejen presset budget, vil en sådan besparelse komme til at ligge på personaleudvikling. Derved reduceres kvalitetsudvikling og områdets tiltræknings- og fastholdelseskraft af pædagoger.
* Reduktion af Special Pædagogisk Team, samt PPR. Der er i budgettet ikke afsat midler til §83 pladser, som matcher det reelle, oplevede behov. Det betyder at der er tungere specialpædagogiske opgaver, der skal løses indenfor normalområdet. Således bør disse områder ikke fratages, men tilføres midler, når alle børn skal sikres bedst mulige udviklings- og deltagelsesmuligheder.
* I Pindstrup øges kapacitet af specialpladser på skoleområdet, uden at der tilsvarende er sat midler af til daginstitutionsområdet.
* Modulordning. Denne besparelse kan få konsekvenser for planlægning af pædagogisk praksis, lighed i børns deltagelsesmulighed og uforudsigelighed i driftsstyring. Når belægningsgraden gennem hele dagen udnyttes 100%, vil opgaver som forberedelsestid, mødeaktiviteter m.m. få direkte betydning for den reelle børnetid og nærvær på gulvet.
* Reduktion i andel af uddannet personale. Der er evidens for at graden af uddannet personale er garant for børns trivsel og udvikling – det vil sige høj faglig kvalitet. Vi saver derfor i den gren vi sidder på. Desuden er der i forslaget om reduktion i SPT, lagt op til at de højere grad skal vejlede det pædagogiske personale, så de oparbejder bedre specialpædagogiske kompetencer. Dette hænger slet ikke sammen med færre uddannede pædagoger.

På vegne af Dagtilbudslederne og faglige ledere i Syddjurs Kommune, LTR, Carsten Bonde Braüner